Diari Oficial de la Generalitat Valenciana


Sumari del DOGV 9990, del 22-11-2024 (2024/12579)

DECRET 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries i les seues atribucions.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/11/21/32**

### Versions

 04/12/2024 - Actualitat  Text inicial: 21/11/2024 - 03/12/2024 

### Dades del document

Número de DOGV
:   9990

Data del DOGV
:   22-11-2024

Secció del DOGV
:   I. DISPOSICIONS GENERALS

Número del document
:   2024/12904

CVE
:   ELGP-N-9207-99504

Data del document
:   21-11-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * poders públics
    * administració pública
    * administració regional
    * desastre natural
    * competències de l'executiu
    * legislació
    * relació diplomàtica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 04.12.2024*

L'article 12.1 de la Llei 5/1983, de 30 de desembre, de la Generalitat, del Consell, atribuïx al president de la Generalitat la direcció i la coordinació de les accions del Consell, i, a este efecte, li correspon, entre altres facultats i atribucions, crear, modificar i suprimir les conselleries. Així mateix, l'apartat 2 de l'article 12 mencionat establix que el president de la Generalitat es podrà assignar les matèries que considere oportunes i podrà disposar de l'estructura orgànica adequada per a l'exercici de les seues funcions.

Mitjançant el Decret 17/2024, de 12 de juliol, del president de la Generalitat, es van determinar el nombre i la denominació de les conselleries i les seues atribucions.

Atesa la conveniència d'efectuar alguns canvis en el nombre, en la prelació i també en les atribucions de determinats departaments del Consell, que afecten, així mateix, les denominacions d'estos, es considera més adequat aprovar un nou decret.

Per tot això, en virtut de les competències atribuïdes en l'article 12 de la Llei 5/1983, del Consell, i d'acord amb el que s'ha exposat,

DECRETE

*Article 1. Departaments del Consell*

L'Administració del Consell s'estructura en onze departaments, que són la Presidència de la Generalitat i les deu conselleries que s'indiquen a continuació:

– Vicepresidència Primera i Conselleria de Servicis Socials, Igualtat i Vivenda;

– Vicepresidència Segona i Conselleria per a la Recuperació Econòmica i Social de la Comunitat Valenciana;

– Conselleria d'Hisenda i Economia;

– Conselleria de Sanitat;

– Conselleria de Justícia i Administració Pública;

– Conselleria d'Emergències i Interior;

– Conselleria d'Educació, Cultura, Universitats i Ocupació;

– Conselleria d'Agricultura, Aigua, Ramaderia, i Pesca;

– Conselleria de Medi Ambient, Infraestructures i Territori, i

– Conselleria d'Innovació, Indústria, Comerç i Turisme.

*Article 2. Presidència de la Generalitat*

S'assignen a la Presidència de la Generalitat les competències en matèria d'assessorament al president i impuls de l'acció interdepartamental del Consell; anàlisi i prospectiva i projectes estratègics;  relacions amb la Unió Europea, l'Estat i altres comunitats autònomes;  comunicació institucional de la Generalitat;  promoció institucional;  administració local;  relacions amb els mitjans de comunicació social;  simplificació administrativa;  participació;  transparència, i esport, així com les competències en matèria de relacions amb les Corts, publicacions, representació i defensa en juí i assessorament en dret a la Generalitat.

*Article 3. Vicepresidència Primera i Conselleria de Servicis Socials, Igualtat i Vivenda*

S'assignen a la Vicepresidència Primera i Conselleria de Servicis Socials, Igualtat i Vivenda les competències en matèria de polítiques de prestació social, servicis socials, dependència, persones amb discapacitat, igualtat, famílies, infància i adolescència, adopcions, joventut, dona, persones migrants, cooperació al desenrotllament, voluntariat social i vivenda.

Així mateix, la Vicepresidència Primera i Conselleria de Servicis Socials, Igualtat i Vivenda comptarà amb l'Oficina de Suport al Càrrec de Portaveu del Consell i amb l'Oficina del Secretariat del Consell, que coordinarà l'acció del Consell.

*Article 4. Vicepresidència Segona i Conselleria per a la Recuperació Econòmica i Social de la Comunitat Valenciana*

S'assigna a la Vicepresidència Segona i Conselleria per a la Recuperació Econòmica i Social de la Comunitat Valenciana la coordinació de totes les accions que siguen competència del Consell vinculades a la recuperació econòmica i social de la Comunitat Valenciana a conseqüència de la dana d'octubre i novembre de 2024; així mateix, coordinarà les relacions amb l'Estat i amb qualsevol altra administració en tot el que tinga vinculació amb l'activitat de recuperació econòmica i social després de la dana de 2024.

*Article 5. Conselleria d'Hisenda i Economia* **1**

S'assignen a la Conselleria d'Hisenda i Economia les competències en matèria d'hisenda, finançament, economia, sector públic empresarial i fundacional de la Generalitat i consorcis no sanitaris adscrits a la Generalitat, patrimoni i projectes i fons europeus, i tecnologies de la informació i la comunicació de l'administració.

*Article 6. Conselleria de Sanitat*

S'assignen a la Conselleria de Sanitat les competències en matèria de sanitat, a excepció de les emergències sanitàries, i les competències en matèria de salut pública, salut mental, farmàcia, avaluació, investigació, qualitat i atenció al pacient.

*Article 7. Conselleria de Justícia i Administració Pública* **2**

S'assignen a la Conselleria de Justícia les competències en matèria de justícia i de gestió de les competències en matèria de consultes populars, col·legis professionals, fundacions, associacions, registres i notariat, i funció pública.

*Article 8. Conselleria d'Emergències i Interior*

S'assignen a la Conselleria d'Emergències i Interior les competències en matèria d'interior, protecció civil, gestió de la Unitat del Cos Nacional de Policia adscrita a la Comunitat Valenciana, extinció d'incendis i gestió de les competències en matèria de situacions d'emergència, incloses les emergències sanitàries.

*Article 9. Conselleria d'Educació, Cultura, Universitats i Ocupació*

S'assignen a la Conselleria d'Educació, Cultura, Universitats i Ocupació les competències en matèria d'educació, Formació Professional reglada, cultura, promoció cultural, patrimoni cultural, universitats, ciència, investigació, política lingüística, formació ocupacional i contínua, intermediació laboral, foment de l'ocupació, cooperativisme i treball.

*Article 10. Conselleria d'Agricultura, Aigua, Ramaderia i Pesca*

S'assignen a la Conselleria d'Agricultura, Aigua, Ramaderia i Pesca les competències en matèria d'agricultura, ramaderia, pesca, alimentació, política agrària comuna, regadius i recursos hídrics.

*Article 11. Conselleria de Medi Ambient, Infraestructures i Territori*

S'assignen a la Conselleria de Medi Ambient, Infraestructures i Territori les competències en matèria de medi ambient, prevenció d'incendis, caça, benestar animal, urbanisme i vertebració del territori, obres públiques, i transports, ports i aeroports.

*Article 12. Conselleria d'Innovació, Indústria, Comerç i Turisme*

S'assignen a la Conselleria d'Innovació, Indústria, Comerç i Turisme les competències en matèria d'indústria, energia, sectors productius, investigació i innovació tecnològiques, comerç interior i exterior, fires sectorials i activitats promocionals, artesania i consum, i turisme.

DISPOSICIÓ DEROGATÒRIA

*Única. Derogació normativa*

1. Es deroga el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions.

2. Queden derogades totes les disposicions d'un rang igual o inferior a esta que s'oposen al que s'establix en este decret.

DISPOSICIONS FINALS

*Primera. Supressió de conselleries*

Queden suprimits els departaments del Consell següents:

– Vicepresidència i Conselleria de Servicis Socials, Igualtat i Vivenda,

– Conselleria d'Hisenda, Economia i Administració Pública, i

– Conselleria de Justícia i Interior.

*Segona. Referències als departaments del Consell suprimits*

Les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es determinen en este decret en funció de les competències que s'assignen a estos.

*Tercera. Adscripció d'entitats del sector públic instrumental*

Sense perjuí del que es determine en les disposicions que establisquen l'estructura orgànica de l'Administració del Consell o en els reglaments orgànics dels respectius departaments d'este, les entitats del sector públic instrumental queden adscrites als corresponents departaments del Consell d'acord amb les competències que s'assignen a estos.

*Quarta. Modificacions pressupostàries*

La Conselleria d'Hisenda i Economia durà a terme les modificacions pressupostàries que es requerisquen per a acomplir el que es preveu en este decret.

*Quinta. Entrada en vigor*

El present decret entrarà en vigor el dia de la publicació en el *Diari Oficial de la Generalitat Valenciana*.

València, 21 de novembre de 2024

Carlos Mazón Guixot

President de la Generalitat

--------------------

1   L’article 5 es modifica pel[**Decret 36/2024, de 3 de desembre, del president de la Generalitat**](https://dogv.gva.es/va/eli/es-vc/d/2024/12/03/36/dof/vci/html), de modificació del Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries, i les seues atribucions (DOGV núm. 9999 de 04.12.2024).

2   L’article 7 es modifica pel[**Decret 36/2024, de 3 de desembre, del president de la Generalitat**](https://dogv.gva.es/va/eli/es-vc/d/2024/12/03/36/dof/vci/html).


Còpia Permalink ELI